Selvitys: Tampere on selvästi vaarallisin pyöräilijöille ja jalan­kulkijoille – ”taustalla ei ole vain satunnaisia seikkoja”

Kouvola ja Lappeenranta ovat olleet turvallisia kaupunkeja pyöräilijöille ja jalankulkijoille.

Tampereen Hämeenkatu on ollut raitiovaunulinjojen rakentamisen takia yhtä suurta työmaata, jonka läpi autot, bussit, jalankulkijat ja pyöräilijät joutuvat pujottelemaan.­

Kouvola ja Lappeenranta näyttäytyvät turvallisina kaupunkeina pyöräilijöille ja jalankulkijoille. Näissä kaupungeissa ei ole kuollut liikenneonnettomuuksissa yhtään jalankulkijaa tai pyöräilijää vuosien 2017–2019 aikana.

Sen sijaan määrällisesti eniten pyöräilijän tai jalankulkijan kuolemaan johtaneita liikenneonnettomuuksista on ollut Tampereella, Helsingissä ja Oulussa. Näissä kaupungeissa kuoli kussakin seitsemän jalankulkijaa tai pyöräilijää vuoden 2017 alusta viime vuoden marraskuuhun ulottuvalla ajanjaksolla.